Referat

Bestyrelsesmøde - Kliplev Lokalråd  
Kliplev Hallen, Tirsdag 10. september 2019  
kl. 19.00 – ca. 21.00.

**Velkomst**

Thorkil bød velkommen, og alle var mødt. Dog kom Anders ca. 20 minutter senere.

1. Godkendelse af referat fra den 14. august. Åbent hus 7.sept. og Danmark redder liv den 18. september.  
   Bestyrelsen udtrykte sin tilfredshed med, at åbent-hus-arrangementet den 7. september gik godt, og der var heldigvis rigtig god opbakning hertil.

Bestyrelsen gav tillige sin fulde opbakning til projektet ”Danmark redder liv”, der introduceres i Kliplev den 18. september 2019.

Thorkil gav en kort status på Naturstyrelsens projekt med madpakkehus og bålplads m.m. i Søgård skov. Der er nu kommet en pris på i alt 54.262,50 kr., Der bliver i projektet også tænkt opsat bænke og borde til børn.

Bestyrelsen agter nu at tage initiativ til, at der søges om fondsmidler til projektet.

Bestyrelsen havde en kort diskussion af LAR-mødet i Hallen forleden, og der blev udtrykt beklagelse over forløbet den pågældende aften.

1. Drøftelse af kommende byværksted den 5. oktober og planlægningen af mødet. Kliplev-Hallens fremtid i projektet.

Bestyrelsen førte indledningsvis en diskussion om Kliplev-Hallens fremtid inden for helhedsplanens rammer. Vi havde dog en udfordring med at komme helt til bunds i den diskussion, da vi ikke har den nødvendige viden og vi bør derfor have halbestyrelsen med ind over.   
  
Diskussionen drejede sig fx om, hvorvidt man i Kliplev har været gode nok til at fortælle hvad man som borger vil med Kliplev-Hallens fremtid.

Vi blev på baggrund heraf enige om at indlede en dialog med bestyrelsen for Kliplev- Hallen og vi holder herefter et fælles møde med den bestyrelse i forbindelse med næste lokalrådsmøde den 2. oktober 2019.   
  
I forlængelse heraf diskuterede vi, om vi i lokalrådet og borgerne i byen var helt klar til at afholde et byværksted den 5. oktober. Efter en længere diskussion kom vi frem til, at det er vi slet ikke.   
  
Thorkil vil umiddelbart efter mødet meddele projektleder Mia, at vi ikke er klar endnu, hverken til at afholde byværkstedet og ej heller til det såkaldte fællesværksted. Til gengæld vil vi gerne have Mia til at deltage i vores bestyrelsesmøde den 6. november 2019.   
  
Vi kom også ind på planerne om byparken, hvor der bl.a. har været ideer fremme om en friluftsscene. Vi diskuterede endvidere, hvordan det kan sikres, at søen i området kan holdes ren og pæn.

Endelig havde vi også en kort diskussion om behovet for legepladsområder til børn i byen.

1. Status for medlemstegning.

Eskil oplyste, at lokalrådet nu har 215 medlemmer. Der er et indestående i banken på kr. 35.790,-. Vi agter ikke at nedsætte kontingentet, selvom nogle først bliver medlemmer et godt stykke inde i et kontingentår.  
  
Der mangler stadig en del huse at blive besøgt. Nogle af de besøgte husstande har oplyst, at de er interesserede, men at de gerne vil vente til næste år med at blive medlem.

1. Ajourføring af hjemmesiden m.v. (Søren)

Der blev spurgt ind til status på foreningens hjemmeside. Vi fik følgende status:

Der tilføjes på hjemmesiden en sætning om, at medlemskabet af lokalrådet gælder for april til april.

Der er desværre kun ganske få, der besøger lokalrådets hjemmeside, og ikke mindst på den baggrund ønsker vi at etablere et fast nyhedsbrev, som sendes ud til alle lokalrådets medlemmer.   
  
Vi skal i den forbindelse være særskilt opmærksomme på reglerne i den nye persondataforordning, hvorefter der kræves accept fra hvert enkelt medlem, hvis vi sender nyhedsbrevet ud.   
 *Anm. Det første nyhedsbrev blev udsendt pr. mail til medlemmerne den 29. september*

Anders lovede at undersøge det juridiske vedr. persondataforordningen. Det sker via en jurist, han kender. Vi bør nemlig råde over en nedskrevet politik på området, og det er noget som vi nu vil arbejde at få på plads hurtigst muligt.

1. Legitimering til Sydbank (Eskild)

På grund af at vi har fået et nyt bestyrelsesmedlem skal vi afgive en række nye oplysninger til Sydbank om vores lokalråd. Vi skal bl.a. fremsende et underskrevet referat fra lokalrådets generalforsamling. Bestyrelsesmedlemmerne bedes derudover at sende dokumentation om hver enkelt person i form af kopi af pas og sygesikringsbevis. Disse personoplysninger sendes til Eskild.

1. Ansøgning om 500 kr. til Byforskønnelsesgruppen. (se hertil bilag)

Bestyrelsen havde en kort drøftelse af dette spørgsmål, og vi blev meget hurtigt enige om at støtte op om Kirsten Enigs forslag om indkøb af blomster til et antal blomsterkummer i byen.   
  
Vi blev enige om at ordne betalingen på den måde, at Birgit fra Havekompagniet sender os en regning. Thorkil lovede at tage sig af dette og også at give en tilbagemelding til Kirsten Enig.

1. Eventuelt (næste møde onsdag den 2. oktober)

Anders fortalte kort om arbejdet i infrastrukturgruppen, hvorunder han henviste til det seneste mødereferat fra gruppen, der var blevet udsendt til bestyrelsen forinden mødet.

Anders lovede at tage skriftlig kontakt til Banedanmark med henblik på at få adgang til lokalt (via forskønnelsesgruppen) at vedligeholde det område, der er beliggende der, hvor den gamle banegårdsbygning lå.   
  
Da der er en del konkrete projektforslag, som infrastrukturgruppen har bedt lokalrådets bestyrelse tage stilling til, blev vi enige om at tage infrastrukturgruppens projektforslag op på det kommende bestyrelsesmøde den 2.10.

Søren orienterede om, at de frivillige hjælpere fremover mødes hver den 1. lørdag i måneden om formiddagen *(første gang bliver den 2. november).* Der er pt. 18-20 frivillige hjælpere, og de vil under deres arbejde i byen bære refleksveste.   
  
Søren fortalte endvidere, at der var udtrykt ønske om indkøb af en rive til havetraktoren. En sådan koster 2.500 kr, og det er undersøgt, om en sådan kan sponsoreres, hvilket heldigvis har vist sig muligt. Vi er glade for, at vi herefter fremover også råder over en rive til havetraktoren.

Bestyrelsen diskuterede endvidere indholdet af en standardaftale mellem kommunen og lokalrådet, og en sådan går især på hvem af de to parter, der gør hvad. Vi vil udarbejde en tekst, der konkret fortæller hvad vores arbejde består af, ligesom vi fortæller hvad vi står for. Afgørende for os er, at aftalen med kommunen ikke skal være så lang som tidligere.   
  
Søren fortalte om projekt ”elektronisk infostander”, som kommunen agter at indkøbe et yderligere antal af. Desværre har det vist sig, at der i kommunens budget alene er plads til at indkøbe 2 stk. (i stedet for oprindeligt foreslået 5). Der er politisk enighed om, at de 2 infostandere skal stå i et lokalsamfund.

Vi holder i lokalrådet fast på vores ønske om at få en infostander opstillet på Bjerndrupvej ved DagligBrugsen.

Eskild nævnte, at Sydbank har bevilget 7.900 kr. til indkøb af et nyt lærred til Kliplev-Hallen på 4x4 meter. Vi vil benytte borgermødet i november til at få lærredet overrakt, og på den måde får Sydbank den ønskede publicity.

Eskild nævnte, at det nu koster 49 kr. pr. måned for lokalrådet at have et MobilePay-abonnement. Vi blev enige om, at sige ja til abonnementet.

Endelig blev vi enige om at vi ved næste bestyrelsesmøde drøfter en mulig ny juleudsmykning i Kliplev by.   
  
Allan meddelte, at han ikke ønsker at genopstille til bestyrelsen ved næste års generalforsamling. Han begrundede sin beslutning med, at han har meget andet at se til. Bestyrelsen modtog meddelelsen med beklagelse, idet Allan altid har ydet en god og solid indsats for lokalrådet.

**Næste bestyrelsesmøde**

**Lokalrådets næste bestyrelsesmøde finder sted onsdag den 2. oktober 2019 kl. 19.00 i Kliplev Hallen.***Referent: Anders Jessen*